b'\n_START_ARTICLE_\nUzi\n_START_SECTION_\nPregled\n_START_PARAGRAPH_\nUzi deluje iz odprtega zaklepa na principu kratkega trzanja cevi. Poleg \xc4\x8deskoslova\xc5\xa1kih brzostrelk od modela 23 do 26 je bila to prva brzostrelka, ki je uporabljala t. i. teleskopski zaklep, pri katerem zaklep objema le\xc5\xbei\xc5\xa1\xc4\x8de naboja (Hogg 1979:157-158). To omogo\xc4\x8da, da je cev pomaknjena precej nazaj, okvir za naboje pa je na ta na\xc4\x8din lahko vstavljen v pi\xc5\xa1tolski ro\xc4\x8daj brzostrelke. Zaradi enakomernej\xc5\xa1e porazdelitve mase zaklepa po dol\xc5\xbeini je brzostrelka med rafalnim streljanjem bolj stabilna, zaklep sam pa je lahko te\xc5\xbeji in po\xc4\x8dasnej\xc5\xa1ega delovanja. Hkrati je s tem brzostrelkina skupna dol\xc5\xbeina kraj\xc5\xa1a od standardne._NEWLINE_Uzi je po ve\xc4\x8dini izdelan iz stisnjene plo\xc4\x8devine, zaradi \xc4\x8desar so stro\xc5\xa1ki proizvodnje nizki. Sestavnih delov je malo, zaradi \xc4\x8desar je brzostrelka enostavna za vzdr\xc5\xbeevanje. Namestitev okvirja za naboje v pi\xc5\xa1tolski ro\xc4\x8daj omogo\xc4\x8da hitro menjavo v slab\xc5\xa1ih vidnih pogojojih, visoko name\xc5\xa1\xc4\x8den kopi\xc5\xa1\xc4\x8dek, ki je posledica tak\xc5\xa1ne zasnove, pa pomeni, da je ote\xc5\xbeko\xc4\x8deno streljanje iz le\xc5\xbee\xc4\x8dega polo\xc5\xbeaja._NEWLINE_Na pi\xc5\xa1tolskem ro\xc4\x8daju je name\xc5\xa1\xc4\x8dena tudi varovalka, ki omogo\xc4\x8da streljanje \xc5\xa1ele ob stisku ro\xc4\x8daja, zaradi \xc4\x8desar je Uzi dokaj varno oro\xc5\xbeje za trensport tudi z nabojem v le\xc5\xbei\xc5\xa1\xc4\x8du._NEWLINE_Nenapeto oro\xc5\xbeje ima zaprto odprtino za izmet tulcev, s \xc4\x8dimer je prepre\xc4\x8den vdor tujkov do vitalnih delov oro\xc5\xbeja. Tudi sicer so v zaklepi\xc5\xa1\xc4\x8du utori, v katerih se nabirajo tujki, ki bi vseeno za\xc5\xa1li v le\xc5\xbei\xc5\xa1\xc4\x8de. Te utore je potrebno za zanesljivo delovanje oro\xc5\xbeja redno \xc4\x8distiti. _NEWLINE_Uzi je na\xc4\x8deloma zanesljivo in u\xc4\x8dinkovito oro\xc5\xbeje, ki je priljubljeno med enotami,ki delujejo v urbanih okoljih ali med enotami, namenjenimi za \xc4\x8di\xc5\xa1\xc4\x8denje zgradb ter med posadkami vozil ter piloti.\n_START_SECTION_\nPomankljivosti\n_START_PARAGRAPH_\nUzi je do\xc5\xbeivel mnogo kritik zaradi delovanja iz odprtega zaklepa, saj je s tem zmanj\xc5\xa1ana natan\xc4\x8dnost, hkrati pa s tem v le\xc5\xbei\xc5\xa1\xc4\x8de naboja hitreje zaidejo tujki, saj je zaklep ve\xc4\x8dino \xc4\x8dasa med streljanjem. Zagovorniki tega modela pa v obrambo po navadi navajajo osnovni namen oro\xc5\xbeja, ki ni natan\xc4\x8dnost temve\xc4\x8d uporaba na majhnih razdaljah. _NEWLINE_Mini-Uzi ter Micro-Uzi zaradi teh kritik delujeta iz zaprtega zaklepa, originalno razli\xc4\x8dico pa so nehali izdelovati.\n_START_SECTION_\nStrelivo in okvirji za strelivo\n_START_PARAGRAPH_\nUzi so izdelovali v ve\xc4\x8d kalibrih, od katerih pa je bila ve\xc4\x8dina teh brzostrelk izdelanih za naboj 9x19mm Parabellum. Poleg tega so Uzi izdelovali tudi za naboje .22 LR, .41 AE ter .45 ACP. Obstajajo tudi kopleti za predelavo s katerimi lahko Uzi uporablja tudi strelivo .40 S&W ter 10 mm auto ._NEWLINE_Za originalni Uzi so na voljo okvirji za strelivo kapacitet 20-, 25-, 32-, 40- ter 50- nabojev (9x19mm Parabellum), 10-strelni okvirji za naboj (.41 ter .22 LR) ter 16-strelni okvirji za naboj .45 ACP. Vse omenjene okvirje izdeluje podjetje IMI. Poleg tega so kasneje na tr\xc5\xbei\xc5\xa1\xc4\x8de pri\xc5\xa1li tudi 50- strelni okvirji ter 100-strelni bobni za kaliber 9\xc2\xa0mm, ki jih izdeluje podjetje Vector Arms ter \xc5\xa1e nekatera druga._NEWLINE_Zaradi zna\xc4\x8dilne oblike, ki je posledica zasnove z okvirjem v pi\xc5\xa1tolskem ro\xc4\x8daju, je Uzi postal ena najbolj prepoznavnih brzostrelk v zgodovini. Pojavlja se v ve\xc4\x8dini sodobnih akcijskih filmov, pri \xc4\x8demer je pogosto mogo\xc4\x8de videti like, ki streljajo s po dvema takima brzostrelkama (najve\xc4\x8dkrat Mini in Micro-Uzi).'